Flystyrten i Taiwan: Minst 31 er omkommet
Redningsaksjonen pågår for fullt utover natten lokal tid, etter at et ATR-72-fly styrtet like etter takeoff fra Taipei-flyplassen Songshan i Taiwan onsdag. 58 mennesker var om bord da flyet kom sideveis over en motorvei og styrtet i Keelung-elven i Taipei. Ved 20-tiden onsdag kveld var 31 mennesker er bekreftet omkommet, mens 15 var bekreftet hentet ut i live. Det betyr at 12 personer fortsatt er savnet. I 12-tiden norsk tid begynte arbeidet med å skjære opp selve flykroppen i søket etter flere overlevende. Da lå flyet opp ned i Keelung-elven med halen over vannet. Nå forsøker altså redningsmannskapene å heise flyet nærmere land ved hjelp av en enorm kran. Bærestropper kan ses festet rundt bakdelen av flyet. Ifølge CNN bidrar militæret med 165 personer og flere kjøretøy i arbeidet.På en video filmet fra en bil i nærheten kan flyet ses idet det kommer lavt inn over motorveien, treffer en taxi med venstre vinge og styrter ned i Keelung-elven. Taxisjåføren og passasjeren skal utrolig nok ha kommet fra sammenstøtet med lettere skader, og er fraktet til et nærliggende sykehus. Taxiselskapet vil på et senere tidspunkt rette et erstatningskrav mot TransAsia.I de fire korte minuttene flyet fikk i luften kan man på et opptak høre piloten anrope flytårnet med «mayday, mayday, engine flamout», som kan tyde på at pilotene mistet motorkraft i minst én motor før det styrtet. Flyets svarte bokser, ferdsskriveren og taleregistratoren, skal også være funnet og brakt i land, ifølge CNA. De befinner seg til vanlig i flyets hale, som for øyeblikket stikker opp av vannet idet redningsmannskapene forsøker å heise det nærmere land. Boksene vil kunne avdekke omstendighetene rundt den dramatiske flystyrten.
31 mennesker er så langt bekreftet omkommet i TransAsia-ulykken på Taiwan.